Kerteminderevyen med skuespiller Farshad Kholgi i front er havnet i en mediestorm over en racistisk plakat

Se også: Kendt skuespiller kvitter Cirkusrevyen: Derfor stopper jeg

Mediestormen raser om Kerteminderevyen, hvis plakat for næste års revy beskyldes for at være både racistisk og sexistisk.

Sådan lyder anklagen i et åbent brev sendt til revyens sponsorer og underskrevet af 60 borgere.

- Det er racistisk at udstille andre folkeslag på den måde, som man gør. Det hører starten af 1900-tallet til og svarer til dengang, man udstillede sorte mennesker i Zoologisk have. Det er principielt det samme, der er tale om her, fastslår Jan Han Il Nam Petersen, der er en af personerne bag brevet, til Ekstra Bladet.

Han er selv af asiatisk afstamning og siger direkte, at han føler sig mobbet.

dét, jeg går op i, er, hvordan virker det på mig, der er asiat, og andre, der har skrevet under, der også er racialiserede. Jeg synes, det er latterliggørende.

Så du føler dig personligt ramt?

- Ja, det gør jeg seriøst, hver gang jeg ser sådan noget. Det er typisk en hvid måde at lave sjov med ting på, sådan: 'Vi mener ikke noget med det'. Men det er ikke sjovt for os. Det er mobning!

Se også: Kerteminderevy beskyldes for racistisk plakat: - Det er mobning

Brev udsendt til Kerteminderevyens sponsorer Kære sponsor af Kerteminderevyen



Det var med stor forbløffelse, at vi kunne konstatere, at plakaten til næste års udgave af Kerteminderevyen præsenterer udpræget racistiske stereotyper som ”redface”, ”yellowface” og ”blackface”, hvor personer er karikeret sminket og udklædt som andre folkeslag.

At karikere andre kulturer og folkeslag - især “blackface” - er historisk kendt fra vestlige racistiske revy-optrædener i første halvdel af forrige århundrede og burde være en praksis, man forlængst er gået bort fra i underholdningsbranchen.

Derudover har man valgt at lade en heteroseksuel mand være udklædt i et Josefine Baker-lignende kostume, hvilket udover at være racistisk problematisk også er en sexistisk kliché. Når I lægger navn til dette, er I direkte med til at understøtte disse stereotyper. Vi forestiller os og håber ikke, at det var det, I skrev under på, da Kerteminderevyen bad om jeres sponsorat. Vi forestiller os også, at I har flere eksisterende og kommende kunder og medarbejdere, som direkte bliver afbilledet problematisk via denne plakat.

Vi ved, at repræsentanter for Kerteminderevyen 2018 officielt melder ud, at det alt sammen er ’kærligt ment’, og at ’hyggeracisme’ ikke findes. Til det kan vi som underskrivere svare, at intention eller humor ikke retfærdiggør problematiske racistiske signaler, og at det tværtimod fremstår ufølsomt og ikke særligt gennemtænkt.

Det burde være muligt i 2018 at skabe en sjov og festlig revy uden at skulle nedgøre personer på baggrund af hudfarve og kultur. Mange danskere af forskellig herkomst og med forskellig baggrunde er berørte, skuffede og vrede over de signaler, plakaten sender.



Vi håber, at I vil tage vores henvendelse seriøst og indlede en dialog med Kerteminderevyen - ikke kun om plakaten i sig selv, men også om det nærmere indhold af næste års revy.

Vi henstiller til, I aktivt reagerer og derved sendes et tydeligt signal til jeres kunder og omverden, at I ikke ønsker at støtte yderligere racisme i 2018.

Vis mere Luk

En af revyens stjerner - den iranskfødte Farshad Kholgi - har svært ved at forstå kritikken.

- Det er så absurd at høre at Kerteminderevyen skulle være racistisk. Vi sparker både til højre og venstre, men vi har også været provokerende de andre år.

Så du opfatter plakaten som provokerende?

- Nej, her har vi bare fire mennesker, alle kender, som står sammen og holder på jorden. Vi står sammen og smiler. Jeg kan godt se, at det sjove er stereotyper, men jeg kan personligt godt lide Josephine Baker – skulle det så også være forbudt at lave Elvis-parodier? Man må efterhånden ingenting...

Du har selv en anden etnisk baggrund end dansk. Kommer kritikken ekstra meget bag på dig?

- Ja! Har man glemt, at jeg er førstegenerationsflygtning fra Iran, der stadig taler med accent? Intentionen er sjov og glæde, men det er også politisk satire. Vi vil gerne tage fat i tendensen med politisk korrekthed. Vi er bange for, at det skal dræbe de rigtige diskussioner, som man skal tage om racisme, som jeg selv har oplevet.

Tror du, I ender med at trække plakaten tilbage?

- Nej, det håber jeg ikke, for så er vi virkelig kommet til et sted i Danmark, hvor man skal begynde at bekymre sig. Jeg er bedøvende ligeglad med, hvilken farve folk har, og det er vi alle sammen på Kerteminderevyen – det kunne ikke være et mere rummeligt hold. Jeg har aldrig nogensinde hørt, at en revyplakat kan skabe så meget diskussion.

Se også: Lisbet Dahl: - Han stak mig en lige venstre